河中府古興寄劉杜輿
作者：晁說之
朝代：宋

paragraphs: 肘腋患難禦，垣墻傾莫制。
茲者論戰國，破秦必在魏。
初疑此語謾，身到識真是。
河山既設險，信食以自治。
秦雖百虎狼，得進不得退。
襄王昧遠圖，蘇秦嗜近利。
惜哉計畫疏，爲此山河愧。
我懷誰與語，劉子長論議。
方爲十二史，吾言不可廢。
眺聽常思君，夢魂先朔吹。